**INFORMARE DE PRESĂ**

13.07.2022

**Ref: Ministrul Barna TÁNCZOS conduce delegația României la reuniunea Forumului Politic la Nivel Înalt privind Dezvoltarea Durabilă**

În perioada 5-18 iulie 2022, la New York, în Statele Unite ale Americii, are loc cea de-a 10-a reuniune a Forumului Politic la Nivel Înalt privind Dezvoltarea Durabilă, organizată sub auspiciile Consiliului Economic și Social al ONU.

Forumul Politic la Nivel Înalt (High Level Political Forum – HLPF) privind Dezvoltarea Durabilă reprezintă cea mai importantă platformă a Organizației Națiunilor Unite în domeniul dezvoltării durabile care asigură leadership-ul politic, liniile de acțiune, acțiunile următoare, precum și examinarea progreselor realizate de către Statele Membre ONU, în procesul de implementare a Agendei 2030 pentru Dezvoltare Durabilă și a celor 17 Obiective de Dezvoltare Durabilă (ODD) incluse în Agendă.

La sesiunea din acest an a forumului, un număr de 44 de țări vor efectua evaluări naționale voluntare ale implementării Agendei 2030 pentru Dezvoltare Durabilă.

Tema din acest an a Forumului este „Reconstruirea mai bună după pandemia de COVID-19, avansând în același timp implementarea deplină a Agendei 2030 pentru Dezvoltare Durabilă”. Forumul Politic la Nivel Înalt privind Dezvoltarea Durabilă va reflecta asupra modului în care politicile de redresare pot inversa impactul negativ al pandemiei asupra obiectivelor de dezvoltare durabilă și pot duce țările pe calea realizării viziunii Agendei 2030 pentru Dezvoltare Durabilă.

Forumul include și un segment ministerial care se va desfășura în perioada 13 - 15 iulie 2022.

Delegația României condusă de ministrul Barna TÁNCZOS participă la lucrările segmentului ministerial al Forumului, în perioada 13-15 iulie. Astfel, ministrul Mediului, Apelor și Pădurilor din România va susține o intervenție joi, 14 iulie, în cadrul mesei rotunde ministeriale, cu tema ***Accelerarea realizării obiectivelor de dezvoltare durabilă până în 2030: abordarea crizelor în curs și depășirea acestor provocări***. De asemenea, ministrul Mediului, apelor și Pădurilor va avea și o alocuțiune în cadrul evenimentului conex intitulat **”Reconstruirea mai bună: măsurarea și sporirea coerenței politicilor pentru realizarea efectivă a obiectivelor de dezvoltare durabilă până în 2030”** pe care România îl organizează, prin Departamentul pentru Dezvoltare Durabilă și în colaborare cu Guvernul Italiei, Guvernul Luxemburgului și OECD, cu sprijinul Misiunii Permanente a României la ONU, New York.

”*Noile realități ne arată că avem o responsabilitate globală: trebuie să discutăm despre sustenabilitate și obiectivele noastre ținând cont de complexitatea internațională a subiectului. La Forumul Politic la Nivel Înalt al ONU analizăm, zilele acestea, progresele înregistrate în atingerea obiectivelor de dezvoltare durabilă. Agenda 2030 a Organizației Națiunilor Unite se referă, pe lângă stoparea schimbărilor climatice, la modul în care trebuie să sprijinim dezvoltarea durabilă și modul în care gestionăm provocările economice, sociale și de mediu.*

*Consecințele pandemiei și ale războiului din Ucraina reprezintă noi provocări pentru toate țările. Cu toate acestea, nu trebuie să uităm un lucru: protecția mediului nu este obligația doar a unor state, ci toate țările trebuie să își asume un rol. Este interesul nostru comun! De aceea voi sublinia în discursurile mele la New York că toate obiectivele de dezvoltare durabilă trebuie să fie în concordanță cu caracteristicile economice și sociale ale comunităților noastre locale*”, a declarat ministrul Barna Tánczos, în marja deschiderii lucrărilor segmentului ministerial al HLPF.

Reuniunea Forumului Politic la Nivel Înalt privind Dezvoltarea Durabilă analizează, de asemenea, următoarele obiective de dezvoltare durabilă (ODD): ODD 4 - privind educația de calitate, ODD 5 - privind egalitatea de gen, ODD 14 - privind viața acvatică, ODD15 - privind viața terestră și ODD17 - privind parteneriatele pentru realizarea ODD. Reuniunea va lua în calcul diferitele efecte ale pandemiei COVID-19 asupra tuturor Obiectivelor de Dezvoltare Durabilă și de natura integrată, indivizibilă și interconectată a Obiectivelor.

Sesiunile aferente lucrărilor Forumului au următoarele tematici:

* Reconstruirea mai bună după pandemia de COVID-19 și promovarea obiectivelor de dezvoltare durabilă;
* ODD 17 -parteneriatele pentru realizarea ODD și interconexiuni cu alte obiective de dezvoltare durabilă;
* Finanțarea unui răspuns robust la criză și investirea în obiective de dezvoltare durabilă;
* Mobilizarea și partajarea științei, tehnologiei și inovației pentru o redresare bazată pe obiective de dezvoltare durabilă;
* Dezvoltarea capacităților și parteneriate pentru maximizarea beneficiilor științei, tehnologiei și comerțului pentru dezvoltarea durabilă;
* ODD 4 - Educație de calitate și interconexiuni cu alte obiective de dezvoltare durabilă;
* Acționând la nivel local;
* Asigurarea accesului egal la vaccinuri și resurse, în țările cele mai sărace -țările africane, țările cel mai puțin dezvoltate și țările în curs de dezvoltare fără ieșire la mare;
* ODD 5- Egalitatea de gen și interconexiunile cu alte obiective de dezvoltare durabilă
* Lucrând la Sumit-ul obiectivelor de dezvoltare durabilă din 2023
* ODD 14 – Viața acvatică și interconexiunile cu alte obiective de dezvoltare durabilă;
* Prezentarea Raportului privind modelele de consum și producție durabile
* ODD 15 – Viața pe uscat și interconexiunile cu alte obiective de dezvoltare durabilă;
* Evaluările naționale voluntare;
* Viziunea societății civile: să nu lăsăm pe nimeni în urmă în recuperarea mai bună după pandemia de COVID-19;
* Transmiterea mesajelor din cadrul Forumurilor regionale;
* Rezultatele Adunării ONU pentru Mediu a Programului Națiunilor Unite pentru Mediu UNEP- UNEA5.2;
* Declarația ministerială.

Reamintim faptul că Ministerul Mediului, Apelor și Pădurilor are în responsabilitate implementarea obiectivelor de dezvoltare durabilă cu referință la mediu, astfel: ODD6 - Apă curată și sanitație – Asigurarea disponibilității și managementului durabil al apei și sanitație pentru toți; ODD12 - Consum și producție responsabile – Asigurarea unor tipare de consum și producție durabile; ODD13 - Acțiune climatică – Luarea unor măsuri urgente de combatere a schimbărilor climatice și a impactului lor; ODD14 - Viața acvatică – Conservarea și utilizarea durabilă a oceanelor, mărilor și a resurselor marine pentru o dezvoltare durabilă; ODD15 - Viața terestră – Protejarea, restaurarea și promovarea utilizării durabile a ecosistemelor terestre, gestionarea durabilă a pădurilor, combaterea deșertificării, stoparea și repararea degradării solului și stoparea pierderilor de biodiversitate.

**DIRECȚIA COMUNICARE**